**Mandat - utredning av tilgangen på veterinærtjenester i Norge**

**Bakgrunn**

*Fra ulike hold uttrykkes det bekymring for veterinærdekningen i deler av landet. Kommunene skal etter dyrehelsepersonelloven sørge for tilfredsstillende tilgang på tjenester fra dyrehelsepersonell. Kommunene har også et lovfestet ansvar for å organisere en klinisk veterinærvakt utenom ordinær arbeidstid.*

*Staten bidrar økonomisk til veterinærdekningen gjennom et øremerket tilskudd til kommunene for å lette deres ansvar for å organisere en klinisk veterinærvakt utenom arbeidstid i hele landet (140,3 mill. kroner i 2022). I store deler av landet er det god dekning av veterinærtjenester for smådyr hele døgnet i regi av private dyreklinikker. Det statlige tilskuddet til veterinærvakt er derfor primært innrettet for at det skal være tilgang på veterinær til produksjonsdyr i landbruket, men i deler landet er vaktordningen også av betydning for veterinærtilgang til kjæledyr.*

*Staten bidrar videre med 33,4 mill. kroner i 2022 som kommuner med svakt næringsgrunnlag for veterinærtjenester, kan benytte til stimuleringstiltak for å bedre tilgangen til veterinærer også på dagtid. Landbruksdirektoratet og statsforvalteren forvalter de statlige tilskuddene.*

***Formål og mandat for utredningen***

*Formålet med utredningen er å gi beslutningstakere et best mulig grunnlag for å kunne treffe virksomme/målrettede tiltak for å bidra til tilfredsstillende tilgang på veterinærtjenester til dyr i landbruket i hele landet.*

*Utredningen skal blant annet belyse:*

* *Status for tilgang på veterinærtjenester til dyr i landbruket i ulike deler av landet*
* *Årsaksfaktorer og, om mulig, relativ betydning av ulike faktorer som bidrar til at det oppstår utfordringer med veterinærdekningen (f.eks. utviklingstrekk i husdyrproduksjonen, alternative sysselsettingsmuligheter for veterinærer, økt grad av spesialisering, grad av faglig fellesskap, vaktbelastning, inntektsgrunnlag i klinisk veterinærpraksis, endringer i veterinært regelverk, yrkesmuligheter for ektefelle/partner, innretning av vaktordning og tiltak for å stimulere tilgang på veterinærtjenester mv.)*
* *Er det noen fellesnevner for distrikter/områder der tilgang på veterinærer er en utfordring?*
* *Kan en annen innretning av statlig overføringer til kommunene enn i dag, i større grad bidra til å ansvarliggjøre kommunene og gi bedre løsninger i arbeidet med å sikre tilfredsstillende tilgang på veterinærtjenester?*
* *Hvilke tiltak kan det være aktuelt at*
* *kommunene*
* *nærings- og yrkesorganisasjoner*
* *staten*
* *andre*

*kan vurdere for å bidra til å redusere utfordringer med veterinærdekningen?*

*Utredningen skal foreslå en liste over konkrete tiltak. Arbeidsgruppen oppfordres også til å utrede alternativer som kan gjøres innenfor gjeldende budsjettrammer.*

***Organisering av utredningen***

*Det nedsettes en arbeidsgruppe der det deltar en fra hver av følgende organisasjoner:*

*Kommunesektorens organisasjon (KS), Den Norske Veterinærforening (DNV), Norges Bondelag, Norsk Bonde- og Småbrukarlag, Landbruksdirektoratet (Ldir) og representant for statsforvalterne (SF), Norges miljø- og biovitenskapelige universitet (NMBU).*

*KS leder arbeidsgruppen. LMD ivaretar sekretariatsfunksjonen.*